Koringbergse bekoring | Sarie
Uitgawe November / Desember 2021
Anita Rossouw & Lounette Fourie | FOTO'S Stephané van Eck Photography
GESELLIGE KOMBUIS: Die Paul Bocuse-stoof is die hart van hierdie ruim kombuis, met die simmetrie van die vertrek wat dit 'n kalm gevoel gee. Die lang tafel met sy netjiese rye stoele lei jou oog na die mooi geboë deur en die vensters, die ronde matte sorg vir 'n moderne element en die kombuiskas van glas en staal is 'n kopknik na 'n outydse koskas. Die vloer is van afgevlakte sement. FOTO Stephané van Eck Photography
Die Fishlocks het lank 'n plattelandse huis in die Wes-Kaap gesoek, ook op Koringberg. Toe die allermooiste Victoriaanse huis tydens die eerste inperking op die mark kom, was hulle dadelik verlief daarop. Wat hierdie huis (rondom 1904 gebou) so besonders maak, is die gestapelde leiklipmure. Soos dit maar dikwels met ou huise gaan, het verskillende eienaars oor die jare hot en haar vertrekke aangebou. Met die hulp van die argitek Minky Lidchi (minkylidchi.com) is al hierdie aanbouings verwyder totdat net die oorspronklike reghoek van die huis oorgebly het. Binne is mure uitgeslaan om die vloei van die vertrekke te verbeter en die eindresultaat was lig en ruim. Buite is die motorhuis en 'n reuse-watertenk in twee slaapkamers en 'n badkamer verander. Dit is die White Annex gedoop, met die hoofhuis wat die White House heet.
Cate was verantwoordelik vir die interessante dekorstyl van die huis en vertel dat sy die kleurryke en besonderse meubelstukke by van tweedehandswinkels tot op eBay aangekoop het.
Hier op Koringberg is alles wat die Fishlocks wil hê. Die natuur en rustigheid waarvoor hulle so lief is, is op hul voorstoep, maar dis veral die wonderlike gemeenskap van Koringberg wat hulle bly terugroep.